# Alexei Dezin

Alexei Dezin (rus: Алексей Алексеевич Дезин) (Moscou, 23 d'abril de 1923 - Moscou, 4 de març de 2008) va ser un matemàtic soviètic rus.

## Vida i obra

Dezin era fill de l'economista Alexei von Dezen i la seva dona, tots dos amb ascendència alemanya. Com economista, va treballar a començaments dels anys 1920's al Consell Suprem d'Economia Nacional (Vesenkha), on va dissenyar el canvi de monedes necessari per a engegar la NEP. En morir el seu cap, Féliks Dzerjinski, el 1926, va començar a tenir problemes polítics i va ser deportat a la regió d'Irkutsk (Siberia), però el 1933 va retornar per treballar en la construcció del canal Moscou-Volga. Finalment, el 1937 va ser arrestat, condemnat a mort i executat. La seva mare també va ser deportada a Siberia, on va morir el 1947.
Dezin, el 1937, amb catorze anys, va ser condemnat a cinc anys d'internament en un camp de treball, que va complir a la regió de Kolimà, a l'extrem nord-oriental de Siberia i amb temperatures extremes. El 1942 es va incorporar a l'Exèrcit Roig i va combatre a la guerra sovièticojaponesa, motiu pel qual va rebre alguns guardons militars. Desmobilitzat en acabar la guerra, el 1945 va retornar a Moscou, on va acabar els seus estudis secundaris i va ingressar a la universitat Estatal de Moscou el 1948. Es va graduar el 1953 i es va doctorar el 1957 amb una tesi dirigida per Serguei Sóbolev.
Des de 1956 fins que es va retirar el 1991 va ser professor de l'Institut de Física i Tecnologia de Moscou. A més, també va ser investigador a l'Institut Steklov de Matemàtiques des de 1957. El 1994, amb setanta anys, va ser nomenat professor de matemàtiques de la universitat Estatal de Moscou, càrrec que va mantenir fins a la seva mort el 2008.
Dezin va publicar una cinquantena d'articles científics i dos importants monografies sobre anàlisi multidimensional i sobre equacions diferencials parcials. També va escriure un llibre de memòries biogràfiques i científiques que es va publicar el 2011.

## Referències

* ↑ Лейнонен i Валиев, 2023, p. x.
* ↑ Владимиров et al., 2009, p. 167.
* ↑ Il’in et al., 2008, p. 1773.
* ↑ Владимиров et al., 2009, p. 170-173.
* ↑ Дезин, 2011, p. 1 i ss.

## Bibliografia

* Дезин, Алексей Алексеевич. Воспоминания и избранные труды по математике (en rus). МАКС Пресс, 2011. ISBN 978-5-317-03684-3.
* Il’in, V.A.; Lomov, I.S.; Moiseev, E.I.; Pal’tsev, B.V.; Romanko, V.K.; Sadovnichii, V.A.; Shishmarev, I.A.; Vladimirov, V.S. «Aleksei Alekseevich Dezin» (en anglès). Differential Equations, Vol. 44, Num. 12, 2008, pàg. 1773-1775. DOI: 10.1134/S001226610812015X. ISSN: 0012-2661.
* Владимиров, В. С.; Волович, И. В.; Гущин, А. К.; Дрожжинов, Ю. Н.; Жаринов, В. В.; Завьялов, Б. И.; Ильин, В. А.; Марчук, Г. И.; Михайлов, В. П.; Моисеев, Е. И.; Никольский, С. М.; Пальцев, Б. В. «Алексей Алексеевич Дезин (некролог)» (en rus). Успехи математических наук, Vol. 64, Num. 3(387), 2009, pàg. 167-173. DOI: 10.4213/rm9294. ISSN: 0042-1316.

## Enllaços externs

* O'Connor, John J.; Robertson, Edmund F. «Alexei Dezin» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* «Дезин Алексей Алексеевич» (en rus). Факультет ВМК МГУ имени М. В. Ломоносова. [Consulta: 3 abril 2023].

### Sobre el seu pare

* Лейнонен, И.Л.; Валиев, М.Т. «Дезен Алексей Алексеевич, фон» (en rus). Общество Друзей Школы Карла Мая, 2023. [Consulta: 3 abril 2023].
* «Дезен (фон Дезен) Алексей Алексеевич (1893-1937)» (en rus). Москва-Волга, 2018. [Consulta: 3 abril 2023].